Procesul verbal al ședinței din data de 15.06.2016
Ședința a fost condusă de Manager General, Dr. Grasu Alis. 
În deschiderea şedinţei, Managerul General a anunţat că în luna septembrie va avea loc Conferinţa Naţională de Medicină de Urgenţă, la care SABIF va participa cu câte doi oameni din fiecare microstaţie principală,  un medic şi un asistent. 
Se vor organiza cursuri de urgenţă pentru medicii şi asistenţii noi în principal, şi pentru cei cu calificative slabe la testele de evaluare. Vor fi 10 serii de câte 6 persoane. De asemenea se vor organiza cursuri de naştere pentru 100 de persoane. În săptămâna aceasta se va finaliza cursul de BLS pentru operatoare.
Până la sfârşitul lunii, tema pentru pregătirea profesională va fi Trauma - evaluare primară în politraumă. 
Au fost discutate probleme administrative ale microstaţiilor. Deoarece cuvele mari de decontaminare necesită un volum mare de apă şi lichid dezinfectant, pentru 10 substaţii vor fi achiziţionate şi cuve mai înalte şi mai înguste. 

La fiecare microstaţie a fost implementată fişa de scădere a medicamentelor de la 1 iunie. 

A fost analizată situaţia maşinilor în reparaţie şi termenele de finalizare a reparaţiilor. În această săptămână  vor ieşi din reparaţie 12 maşini. Au fost anunţaţi şefii microstaţiilor să se asigure că maşinile vor fi ridicate din service la termenul stabilit.
Fiecare substaţie trebuie să furnizeze măsurile corecte ale personalului pentru achiziţionarea de uniforme (tricouri, camăşi, jachete din polar, şepci, pantofi, etc.)

Dr. Răileanu a solicitat instalarea unei linii telefonice RCS-RDS în microstaţia Măgurele, deoarece Telekom, cu care SABIF are contract de tefonie fixă, nu are acoperire în zonă.
Managerul General a făcut apel din nou la întregul personal să respecte protocoalele şi în acelaşi timp codul de etică şi deontologie şi să evite discuţiile neprincipiale atât în relaţiile cu terţi, colegii, cât şi mai ales faţă de pacienţi.
Așa cum s-a convenit pentru ședințele săptămânale, au fost predate Directorului Medical de către fiecare microstație situațiile STEMI, resuscitări și intubări.

În finalul ședinței caietele de control de la microstații au fost vizate de Managerul General. 
